PRILIČNO je odjeknula vijest o prosvjedu protiv HDZ-a, zbog kojeg je jučer u Vinkovcima bio zaustavljen i promet.

Prosvjed protiv HDZ-a u Vinkovcima - zbog nogometa

U središtu Vinkovaca, ispred gradskog poglavarstva, jučer u 18 sati okupili su se bijesni Vinkovčani, mahom pripadnici Ultrasa, navijačke skupine tamošnjeg nogometnog kluba Cibalije. Centrom Vinkovaca tako je odjekivalo skandiranje "HDZ pederi, Vinkulju ste sjebali".

Povod za prosvjed bila je odluka Odjela za licenciranje Hrvatskog nogometnog saveza koji je nogometnom klubu Cibalia uskratio licencu za natjecanje u 1. i 2. Hrvatskoj nogometnoj ligi u narednoj sezoni.

Bijes prosvjednika najviše je bio usmjeren prema bivšem gradonačelniku Vinkovaca, HDZ-ovcu Mladenu Karliću, a prosvjednici su 20-ak minuta blokirali promet i uzvikivali uvrede HDZ-u.

HDZ u Vinkovcima vlada otkad je Hrvatske

U cijeloj priči postoji tek jedan problem.

HDZ je u Vinkovcima na vlasti otkada postoji Hrvatska.

Karlić, protiv kojeg su se pobunili prosvjednici, bio je pet mandata na čelu Vinkovaca. Točnije, 19 godina, što mu je donijelo titulu najdugovječnijeg gradonačelnika u Hrvatskoj.

Prije godinu dana odlučio je fotelju gradonačelnika prepustiti svom kolegi, također HDZ-ovcu Ivanu Bosančiću.

Ne treba ni napominjati da je i prije Karlića koji je prvi put postao gradonačelnik 1997. godine, na vlasti bio HDZ.

Vinkovčani, dakle, obožavaju HDZ. Birali su tu stranku na svim izborima na kojima su to mogli.

Vinkovci umiru, bivši HDZ-ov gradonačelnik i predsjednik gradskog vijeća od toga radi sprdačinu

Istovremeno, Vinkovci godišnje zbog iseljavanja i odumiranja stanovništva ostaju bez 200 stanovnika, prema podacima Državnog zavoda za statistiku iz 2015. godine, pa se može pretpostaviti da su brojke u međuvremenu postale još i gore.

Tekst se nastavlja ispod oglasa

Vinkovci su 2011. imali 32 tisuće stanovnika, a ovim bi tempom na sljedećem popisu stanovništva 2021. mogli imati nekoliko tisuća manje.

No, baš je vinkovački bivši dugovječni gradonačelnik Mladen Karlić koji se prebacio na funkciju predsjednika vinkovačkog Gradskog vijeća a pored toga je i zastupnik u saboru, prije mjesec dana zaprepastio javnost izjavom o iseljavanju.

Nakon što je SDP-ov Damir Rimac u svom izlaganju na sjednici Gradskog vijeća rekao da su Vinkovci kao grad suočeni s odljevom i egzodusom mladih naraštaja te da je već sada oko 9000 stanovnika manje, čime Vinkovci gube status velikog grada te kritizirao proračun koji ne nudi otvaranje novih radnih mjesta, Karlić mu je odgovorio bizarnim objašnjenjem zašto se mladi iseljavaju.

Rimcu je rekao da mladi najčešće odlaze iz Vinkovaca i Hrvatske zbog teških roditelja koji im zagorčavaju život te da i roditelji trebaju razmisliti o svome ponašanju.

Karlić se poslije pravdao da je mislio samo na SDP-ovca i njegovu kći, no njegova je izjava u javnosti ostala zapamćena kao primjer kako se političari benevolentno odnose prema problemu iseljavanja.

Od svega zbog čega su se Vinkovčani mogli pobuniti protiv HDZ-a, pobunili su se zbog neuspješnog nogometnog kluba

Vinkovci imaju tvornicu za preradu drva, HDZ i nogometni klub Cibaliju.

Upravo su se zbog potonjeg napokon ozbiljno pobunili protiv HDZ-a koji tim gradom vlada preko 27 godina.

Zbog nogometnog kluba koji, kao i Vinkovci, ali i cijela Slavonija, pod HDZ-ovom vlašću propadaju već godinama, zbog čega ljudi, pritisnuti siromaštvom, masovno iseljavaju.

Od svega na što su se Vinkovčani mogli požaliti, a što je uništio HDZ, pobunili su se zbog nogometnog kluba koji je do prije godinu dana bio u drugoj ligi, a onda nekako uspio upasti u prvu.

Vinkovci nisu bili beznačajni u rimsko doba. U njima su četvrtom stoljeću rođena dva cara, Valentinijan I. i Valens.

Protiv HDZ-a koji ih je uspio učinio beznačajnima Vinkovčani su se pobunili - zbog nogometa.